<classify> SERIKALI kupitia Mradi wa Lipa Kulingana na Matokeo EP4R imetenga Sh bilioni 201 kwa ajili ya awamu ya nane ya ukarabati na ujenzi wa miundombinu ya shule nchini.Hayo yamesemwa na Waziri wa Elimu, Sayansi na Teknolojia, Profesa Joyce Ndalichako wilayani Chato Mkoa wa Kagera wakati wa ziara ya kikazi kukagua utekelezaji wa ujenzi na ukarabati wa miundombinu ya shule za msingi na sekodari zinazokarabatiwa kupitia EP4R. Profesa Ndalichako alisema suala la ukarabati na ujenzi wa miundombinu ya shule ni endelevu.Ujenzi au uboreshaji wa miundombinu ni suala endelevu na ukiangalia katika kipindi cha uongozi wa Rais John Magufuli katika upande wa miundombinu, mpaka sasa kwenye Mradi wa EP4R tumeshatumia Sh bilioni 306 ambapo zimefanya ujenzi wa madarasa katika awamu saba, alisema Profesa Ndalichako.Alieleza kuwa katika awamu ya nane ya EP4R kipaumbele kitakuwa kwa halmashauri ambazo zimepewa fedha na kufanya vizuri katika usimamizi wa fedha katika awamu zilizopita na zile ambazo hazikufanya vizuri zitapatiwa fedha baada ya kushughulikiwa wale wote ambao wamekuwa wakikwamisha utekelezaji wa miradi hiyo.Naye Mkuu wa Wilaya ya Chato, Charles Kabeho aliishukuru serikali kwa kutoa fedha zaidi ya Sh bilioni 1.3 kupitia Mradi wa Lipa Kulingana na Matokeo kwa ajili ya ujenzi wa miundombinu mipya ya shule na ukamilishaji wa maboma yaliyokuwa katika hatua mbalimbali wilayani humo.Kwa kweli fedha hizi zimetusaidia tumeweza kutatua changamoto ya miundombinu iliyojitokeza baada ya sera ya elimu bila malipo kujitokeza, alisema Kabeho.Kabeho alisema Wilaya ya Chato itaendelea kuwahamasisha wananchi kuendelea kujitokeza katika kuchangia nguvu kazi katika uboreshaji wa miundombinu ya shule ili kuhakikisha nao wanachangia katika uwekezaji wa elimu bila malipo ili kuwezesha wanafunzi kusoma katika mazingira bora.Naye mwanafunzi wa Shule ya Sekondari Jikomboe, Valentina Geoffrey alimshukuru Profesa Ndalichako kwa kutimiza ahadi yake aliyoitoa Januari alipotembelea shule hiyo ya kuwajengea ukuta kuzunguka shule na bwalo la chakula ambavyo kwa kiasi kikubwa vinakwenda kupunguza changamoto ambayo wamekuwa wakikutana nazo.Alimuomba Waziri kuwasaidia kuwajengea maabara za sayansi ili wasome masomo ya sayansi yatakayowawezesha kushiriki katika azma ya serikali ya kuwa na uchumi wa kati kupitia viwanda. Pamoja na ujenzi wa majengo mapya katika Shule ya Msingi ya Chato unaofanywa na Mradi wa Lipa kulingana na Matokeo EP4R, Rais Magufuli ametoa fedha kwa ajili ya ujenzi wa madarasa matatu na ofisi mbili za walimu.  <topic>: KITAIFA 